ད་དུང་འཇར་མན་དུ་བོད་ལ་གཏན་ནས་རྒྱལ་ཁབ་ཡོད་མ་མྱོང་ཞེས་པ་དང་།ཐེངས་འདིར་བོད་ཕྱི་ནང་གཉིས་སུ་རྒྱལ་གཅེས་དཔའ་བོ་གཉིས་ཀྱི་སྔ་ཕྱིར་རང་སྲོག་མཆོད་མེར་བསྒྲོན་ནས་བདེན་དོན་བརྩད་ཅིང་།སྐད་ཕྲིན་དང་ངོ་དེབ་སོགས་སྤྱི་ཚོགས་བརྒྱུད་ལམ་ཁག་ན་ཁོང་རྣམ་པ་གཉིས་ལ་མྱ་ངན་དང་སྨྲེ་ངག་གིས་བཀང་ནས་འགྲོ་བཞིན་པའི་སྐབས།ཁོ་རང་འོས་སློང་གི་འབོད་སྒྲའི་ཁྲོད་བཟི་ཞིང་།རང་ལ་བསྟོད་པའི་གླུ་གཞས་དང་ཞབས་བྲོའི་ནང་ཡམ་ཡོམ་འདར་སོང་བ་འདིས་ཀྱང་དབུ་ཁྲིད་ཅིག་གི་ཚོར་བ་དང་།རྣམ་དཔྱོད།ཞིབ་ཚགས་སོགས་གཏན་ནས་མེད་པའི་རང་རྟགས་རྗེན་པར་བསྟན་སོང་ངོ་།།སྲིད་སྐྱོང་ལ་གསར་འགོད་མ་དེས་ཁྱོད་རང་རྒྱལ་ཁབ་མེད་པའི་སྲིད་སྐྱོང་ཞིག་ཡིན་པའི་ཆ་ནས་ཚོར་སྣང་གང་འདྲ་འདུག་ཅེས་དྲིས་སྐབས།བཙན་བྱོལ་ནས་འཚར་ལོང་བྱུང་བའི་བོད་པ་རྣམས་ལ་ད་བར་རྒྱལ་ཁབ་ཞིག་ཡོད་མ་མྱོང་པ་རེད།དེ་འདྲ་ཡིན་དུས་ཚོར་སྣང་དེ་དང་འདི་འདུག་ཅེས་ལན་འདེབས་བྱས་པའི་སྐབས།གསར་འགྱུར་ནང་མར་དོན་སྐབས་སྐད་ཆ་དུམ་བུ་ཆགས་ནས་དོན་པ་རེད།བོད་པ་རྣམས་ལ་ད་བར་རྒྱལ་ཁབ་ཞིག་ཡོད་མ་མྱོང་པ་རེད།ཅེས་དོན།དེ་འདྲ་ཡིན་དུས་འདི་འགའ་ཞིག་གིས་འོས་སྡུའི་དགོས་མཁོ་ཆེད་བེད་སྤྱོད་བྱེད་བཞིན་པ་རེད།དངོས་གནས་བྱས་ན་དྲི་བ་གང་དྲིས་འདུག་ཡག་པོ་བལྟས་ན་ལན་འདེབས་དེ་གསལ་རྟོགས་ཐུབ་པ་ཞིག་རེད།མ་ཟད་བཀའ་ཤག་ནས་རྒྱབ་ཤ་དཀར་པོའི་ལན་འདེབས་ནང་བོད་དེ་སྔ་ནས་རང་བཙན་གཙང་མའི་རྒྱལ་ཁབ་རང་ཚུགས་ཐུབ་པ་ཞིག་ཡིན་ཞེས་ཁུངས་ལུང་དང་བཅས་ལ་དྲངས་ནས་བྲིས་ཡོད།ཡིན་ཡང་ཤེས་དགོས་རྒྱུ་ཞིག་ལ་མི་འདི་ཚོས་སོ་སོས་རྒྱབ་སྐྱོར་བྱ་སའི་མི་དེས་གང་བཤད་ཡོད་མེད་ཤེས་ཀྱི་མེད་ལ་གླེང་གི་ཡང་མེད།ཡིན་ན་ཡང་ཚོགས་གཙོ་ལགས་རག་ཚོད་མེད་བཏུང་མཁན་ཞིག་ཡིན་པའི་ཆ་ནས།རག་གཟི་ཁ་ནས་ནོར་བར་ཆ་བཞག་གི་ཡོད།དཔེ་ན་ཚོགས་གཙོ་སྤེན་པ་ཚེ་རིང་གིས་གྲོས་ཚོགས་ནང་རྒྱ་ནག་གཞུང་བཀའ་དྲིན་ཆེན་པོ་ཡིན་བོད་པའི་གནས་སྟངས་སྒང་ལ་ད་བར་གང་ཡོང་ཅི་ཡོང་བྱས་སོང་།རྗེས་མ་ཡང་བྱེད་རྒྱུ་རེད་བསམ་ནས་ཡིད་ཆེས་བརྟན་པོ་ཡོད་ཟེར་ནས་བཤད་ཡོད།ཡང་སློབ་གྲྭ་ལ་གཏམ་བཤད་བྱེད་དུས་ཤིག་ལ་༧གོངས་ས་སྐུ་ཕྲེང་བཅུ་བཞི་པ་དགོངས་པ་རྫོགས་པའི་རྗེས་ལ་འོས་སྤྲུལ་བྱུང་རབས་ཀྱི་ལོ་རྒྱུས་མི་ཤེས་ཤེས་ཁུལ་བྱས་ནས་སློབ་གྲྭ་ཆུང་ཆུང་ཚོ་ཡང་གད་མོ་ཤོར་དགོས་པའི་གཟི་གཏམ་ཞིག་བཤད་ཡོད།ད་དུང་ང་ལ་སྤུན་དགུ་ཡོད།བུ་དྲུག་དང་བུ་མོ་དྲུག་ཡོད་ཅེས་བཤད་ཡོད་དེ་དག་ནི་ཆེས་རྩིས་ལ་མཁས་པ་ཁོང་གིས་གཟི་གཏམ་རེད།ཡིན་ན་ཡང་དེ་དག་ནི་གཟི་གཏམ་དང་ཁ་ནོར་བ་རང་ལ་ངོས་འཛིན་གྱིན་ཡོད།